To πρωί η ΑΝΤΑΡΣΥΑ Αιτωλοακαρνανίας εξέδωσε ανακοίνωση συμπαράστασης στους συλληφθέντες των χθεσινών επεισοδίων στο Αγρίνιο. Το γεγονός πως δεν ανέφερε κάτι γιο τον τραυματισμό της 19χρονης προκάλεσε έντονες επικρίσεις.

Επανέρχεται πλέον η ΑΝΤΑΡΣΥΑ με νέα ανακοίνωση και καταγγέλλει «το χθεσινοβραδινό συμβάν τυφλής βίας που είχε ως αποτέλεσμα τον σοβαρό τραυματισμό μιας 19χρονης συμπολίτισσας μας». Δεν παραλείπει ωστόσο να διαμηνύσει πως « όσοι προσπαθούν τεχνηέντως να κατηγορήσουν την ΑΝΤΑΡΣΥΑ πατώντας πάνω στον πόνο της οικογένειας της άτυχης 19χρονης, είναι βαθιά γελασμένοι ότι θα καταφέρουν να μας πτοήσουν μπροστά στους αγώνες που έρχονται, στους οποίους θα είμαστε πρωτοπόροι, όπως είμασταν πάντα».

Αναλυτικά η ανακοίνωση:

Η ΑΝΤ.ΑΡ.ΣΥ.Α Αιτωλοακαρνανίας καταγγέλλει το χθεσινοβραδινό συμβάν τυφλής βίας που είχε ως αποτέλεσμα τον σοβαρό τραυματισμό μιας 19χρονης συμπολίτισσας μας, και εύχεται ταχεία σωματική και ψυχική ανάρρωση, στην ιδία και τους οικείους της.

Η ΑΝΤΑΡΣΥΑ έχει αποδείξει όλα αυτά τα χρόνια με την παρέμβαση της σε κινήματα, εργατικούς χώρους, λαϊκούς αγώνες και γειτονιές ότι δεν επικροτεί τέτοιου είδους πρακτικές που στρέφονται ενάντια στο εργατικό-λαϊκό-νεολαιίστικο κίνημα. Θεωρούμε πως οι δομές του κινήματος πρέπει οι ίδιες να προστατεύουν τις διαδικασίες και δράσεις του.

Όσοι προσπαθούν τεχνηέντως να κατηγορήσουν την ΑΝΤΑΡΣΥΑ πατώντας πάνω στον πόνο της οικογένειας της άτυχης 19χρονης, είναι βαθιά γελασμένοι ότι θα καταφέρουν να μας πτοήσουν μπροστά στους αγώνες που έρχονται, στους οποίους θα είμαστε πρωτοπόροι, όπως είμασταν πάντα. Η καθημερινή μας πάλη ενάντια στον εκφασισμό της κοινωνίας δε θα σταματήσει μέχρι να φτιάξει ένα κόσμο χωρίς αντιθέσεις και ταξικούς φραγμούς.